Na temelju Odluke o osnivanju Dječjeg gradskog vijeća Grada Lepoglave (“Službeni vjesnik Varaždinske županije 23/19), Gradonačelnik Grada Lepoglave dana 11. studenog 2021.g. propisuje slijedeće

**OBVEZNE UPUTE**

o rokovima za pojedine radnje u svezi s izborima za

Dječje gradsko vijeće Grada Lepoglave

**1.** Utvrđuje se da je Gradonačelnik Grada Lepoglave dana **11. studenog 2021.** godine donio Odluku o raspisivanju izbora za vijećnike Dječjeg gradskog vijeća Grada Lepoglave za dan, **23. studenog** 2021. godine.

**2.** Polazeći od činjenice iz točke 1. ovih Obveznih uputa utvrđuje se da se pojedine izborne radnje trebaju obaviti u rokovima kako slijedi:

**a)** prezentacija Projekta „Dječje gradsko vijeće“ za sve učenike razreda koji sudjeluju u izborima škole moraju organizirati u roku od 5 (pet) dana od dana objave izbora, tj. najkasnije do **16. studenog 2021. godine.**

**b)** Svi zainteresirani učenici dostavljaju svoju kandidaturu u pisanoj formi na propisanom obrascu svojem razredniku u roku od osam (osam) dana od dana objave izbora, tj. najkasnije do 19. studenog 2021. godine**.**

Razrednici objavljuju listu kandidata na oglasnoj ploči u predvorju školama.

**c)** u svakom razrednom odjelu se osniva Izborno povjerenstvo kojeg čine 3 učenika koji nisu kandidati.

**d)** vijećnici Dječjeg gradskog vijeća jednog razreda izabiru se tajnim glasovanjem uz prisustvo razrednika koji jamči pravilnost izbora.

Svaki razredni odjel IV., V., VI. i VII. razreda mora imati najmanje jednog kandidata.

U slučaju da nema predloženog kandidata, kao jedini kandidat bit će predložen predstavnik razreda u Vijeću učenika.

**e)** Glasovanje će se obavljati dana **23. studenog 2021. godine.**

**f)** Kao kandidat za vijećnika Dječjeg gradskog vijeća izabran je kandidat sa najvećim brojem glasova. U slučaju istog broja glasova dvoje ili više kandidata iz istog razrednog odjela, izbori se ponavljaju između tih kandidata, neposredno nakon prebrojavanja glasova,

**g)** Rezultati glasovanja unose se u zapisnik koji potpisuje razrednik. Zapisnici o glasovanju dostavljaju se Jedinstvenom upravnom odjelu Grada Lepoglave koji u roku od 72 sata objavljuje rezultate izbora na internet stranicama i oglasnoj ploči Grada Lepoglave te na oglasnim pločama škola.

**h)** Dječjeg gradonačelnika/predsjednika Dječjeg gradskog vijeća biraju vijećnici Dječjeg gradskog vijeća između sebe javnim glasovanjem na konstituirajućoj sjednici.

 **3.** Ove Obvezne upute objavit će se na internetskoj stranici i oglasnoj ploči Grada Lepoglave kao i na internetskim stranicama i oglasnim pločama Osnovne škola Ante Starčevića Lepoglava, Osnovne škole Ivana Rangera Kamenica i Osnovne škole Izidora Poljaka Višnjica.

KLASA: 601-01/21-01/1

URBROJ: 2107/01-01-21-2

Lepoglava, 11.studenog 2021.

**GRADONAČELNIK GRADA LEPOGLAVE**

Marijan Škvarić, dipl.ing